text: [{"text_idx": "#000002", "text": "Loksins kom bru\u0301\u00f0urin \u2013 og tey blivu gift"}, {"text_idx": "#000003", "text": "Saksunar kirkja hevur alt ta\u00f0, sum skal til fyri at gera eina vi\u0301gslu til eina minniliga l\u00f8tu \u2013 eisini um ney\u00f0ugt var at bi\u0301\u00f0a i\u0301 n\u00e6stan 25 minuttir eftir bru\u0301\u00f0rini."}, {"text_idx": "#000004", "text": "Bru\u0301\u00f0arvi\u0301gsla: Ta\u0301 eitt par tekur avger\u00f0 um at tey skulu giftast i\u0301 eini kirkju, eru r\u00e6ttiliga no\u0301gvir spurningar, i\u00f0 grei\u00f0a skal fa\u0301ast a\u0301 frammanundan.Ein er sja\u0301lvandi, hvar bru\u0301dleypi\u00f0 skal standa. Ein annar er, hv\u00f8r skal bjo\u0301\u00f0ast vi\u00f0. Ein tri\u00f0i, hv\u00f8r bru\u0301\u00f0arkjo\u0301li er tann r\u00e6tti. Og gloym nu\u0301 ikki tann ty\u0301dningarmikla spurningin: I\u0301 hv\u00f8rjari kirkju skulu vit giftast?Oftast ver\u00f0ur hetta gj\u00f8rt i\u0301 eini kirkju, sum liggur i\u0301 na\u0301nd av bygdini ella by\u0301num, ha\u00f0ani bru\u0301\u00f0urin ella bru\u0301\u00f0go\u0301murin eru \u00e6tta\u00f0. Men so eru ta\u00f0 hinvegin tey, i\u00f0 velja at gera ta\u00f0 heilt \u00f8\u00f0rvi\u0301si \u2013 og hava vi\u0301gsluna langt fra\u0301 heimbygd og heimby\u0301i.Solei\u00f0is valdu hju\u0301nini Jo\u0301hanna og Sonhard Dalfoss at gera. Tey eru bu\u0301sitandi i\u0301 Kunoy, men heittu a\u0301 Hvalvi\u0301ks-prest, Ja\u0301kup Erlingsson Petersen um at hava vi\u0301gsluna i\u0301 Saksunar kirkju, sum liggur slakar 62 kilometrar ha\u00f0ani. Hetta var sja\u0301lvandi ja\u0301tta\u00f0.Men hvi\u0301 fara so langa lei\u00f0 at hava vi\u0301gsluna, ta\u0301 sja\u0301lvt bru\u0301dleypi\u00f0 skuldi haldast i\u0301 grannabygd teirra? Er hetta ikki li\u0301kasum at fara yvir um a\u0301nna eftir vatni\u00f0?Ors\u00f8kin til hetta er kortini r\u00e6ttiliga natu\u0301rlig.No\u0301gvar myndir ver\u00f0a tiknar, ta\u0301 bru\u0301\u00f0arvi\u0301gsla er a\u0301 skra\u0301nni. Aftanfyri s\u00e6st myndatakarin Marin Heinesen, systir bru\u0301\u00f0rina"}, {"text_idx": "#000005", "text": "Sjarmerandi kirkja- Ja, eg skilji v\u00e6l at tu\u0301 spyrt spurningin, um hvi\u0301 vit ju\u0301st valdu Saksun. Men ors\u00f8kin til hetta er hin einfalda, at omma mi\u0301n er \u00e6tta\u00f0 av My\u0301ru her i\u0301 Saksun, grei\u00f0ir Sonhard fra\u0301.Tey hava summarhu\u0301s i\u0301 bygdini, uppi i\u0301 Ger\u00f0inum tey kalla, eins og hann sja\u0301lvur hevur sliti\u00f0 barnasko\u0301gvar si\u0301nar her.- Vit hildu ta\u00f0 ti\u0301 vera stuttligt at bli\u0301va gift ju\u0301st her. At kirkjan eisini er sera sjarmerandi, ta\u00f0 telur somulei\u00f0is vi\u00f0, sl\u00e6r hann fast.Og Sonhard leggur brosandi aftrat:- Vit giftast her, og veitslan ver\u00f0ur hildin i\u0301 bygdarhu\u0301sinum i\u0301 Haraldssundi. So tu\u0301 kanst siga, at vit b\u00e6\u00f0i fingu eitt sindur i\u0301 part. Konan er nemliga ha\u0301lvur kunoyingur.Sto\u0301ri dagurin i\u0301 li\u0301va teirra var leygardagur 1. apri\u0301l, ta\u0301 kirkjuklokkan ringdi til bru\u0301\u00f0arvi\u0301gslu i\u0301 li\u0301tlu og hugnaligu bygdini, her ta\u00f0 einans eru skra\u0301settir 11 i\u0301bu\u0301gvarar i\u0301 dag.Vi\u0301gslan skuldi byrja klokkan 13:00, men ta\u00f0 gingu to\u0301 naka\u00f0 no\u0301gvir minuttir, a\u0301\u00f0renn byrjast kundi. Ors\u00f8kin var hin v\u00e6lkenda, at bi\u0301\u00f0a\u00f0 var eftir bru\u0301\u00f0rini.Saksunar kirkja hevur bestu karmar til eina romantiska vi\u0301gslu (Mynd: Marin Heinesen)"}, {"text_idx": "#000006", "text": "R\u00f8tt bakgrundVit hava s\u00e6\u00f0 ta\u00f0 so mangan kring um oyggjar okkara, ta\u0301 ny\u0301gift bru\u0301\u00f0arp\u00f8r \u2013 ella r\u00e6ttari sagt: myndafo\u0301lk teirra \u2013 finna s\u00e6r tey mest spennandi og na\u0301ttu\u0301ruvakrastu st\u00f8\u00f0ini at taka myndir i\u0301.Hesar myndir ver\u00f0a tiknar eftir sja\u0301lva vi\u0301gsluna, og i\u0301 ti\u0301\u00f0ini fram til ta sto\u0301ru l\u00f8tuna, ta\u0301 sja\u0301lvt bru\u0301dleypi\u00f0 skal vera.Summum myndafo\u0301lkum da\u0301ma at fara oman i\u0301 fj\u00f8runa, a\u0301 eina hellu ella anna\u00f0 sta\u00f0, har bakgrundin kann vera b\u00e6\u00f0i dramatiskt, v\u00f8kur og litri\u0301k. Onnur eru meiri einf\u00f8ld, og siga takk, um tey bara sleppa at taka nakrar myndir inni i\u0301 kirkjuni.So eru uppaftur a\u00f0rir, sum, so at siga, fara til stroks vi\u00f0 teim ny\u0301giftu. Hetta gj\u00f8rdi ein myndama\u00f0ur herfyri, ta\u0301 eitt komandi u\u0301tlendskt bru\u0301\u00f0arpar ynskti, at teirra myndir skuldu takast uppi i\u0301 h\u00e6ddunum, hesa fer\u00f0 beint vi\u00f0 vitan a\u0301 Kallinum, nor\u00f0ast a\u0301 Kalsoynni."}, {"text_idx": "#000007", "text": "Men ta\u0301 alt kemur til alt, so er ta\u00f0 vi\u0301gslan i\u0301 eini kirkju ella a\u0301 \u00f8\u00f0rum sta\u00f0i, sum er tann ty\u0301dningarmesta, og sum eisini er byrjanin til bru\u0301dleypsveitsluna og samli\u0301v teirra sum hju\u0301n."}, {"text_idx": "#000008", "text": "Ta\u0301 eru t\u00e6r ymisku kirkjurnar eisini go\u0301\u00f0 umhv\u00f8rvi til go\u0301\u00f0ar myndir, ju\u0301st solei\u00f0is sum ta\u00f0 var i\u0301 Saksunar kirkju henda leygardagin 1. apri\u0301l 2023.I\u0301 hesi s\u00f8guligu, og ikki minst v\u00f8kru og skjo\u0301tt 165 a\u0301ra gomlu kirkjuni, eru fleiri hju\u0301n vi\u0301gd, tey flestu innanveggja, og onnur eisini uttandura, men kortini inni a\u0301 matrikklinum.Hesafer\u00f0 var ta\u00f0 Marin, systir bru\u0301\u00f0rina, i\u00f0 sto\u0301\u00f0 fyri myndat\u00f8kuni, ta\u0301 sja\u0301lv vi\u0301gslan fo\u0301r fram.Bru\u0301\u00f0go\u0301murin hevur \u00e6ttarbond u\u0301r Saksun, og bru\u0301\u00f0urin i\u0301 grannabygdini, har bru\u0301dleypi\u00f0 var hildi\u00f0 (Mynd: Marin Heinesen)"}, {"text_idx": "#000009", "text": "Hvar er bru\u0301\u00f0urin?Sum longu nevnt skuldu bru\u0301\u00f0arvi\u0301gslan byrja klokkan 13. Ve\u00f0ri\u00f0 var av ti\u0301 fagrasta, men ta\u00f0 var heldur kalt uttanfyri, og heldur ikki ov heitt inni i\u0301 kirkjuni.Hesar umst\u00f8\u00f0ur for\u00f0a\u00f0u kortini ikki bru\u0301\u00f0arfo\u0301lkinum i\u0301 at koyra tann langa teinin til Saksunar, har vi\u0301gslan skuldi vera undir lei\u00f0slu av so\u0301knarprestinum i\u0301 Nor\u00f0streymoyar eystara prestagjaldi."}, {"text_idx": "#000010", "text": "Klokkan var nakrar minuttir i\u0301 eitt, ta\u0301 fyrst klokkarin u\u0301r bygdini, si\u0301\u00f0ani organisturin, sum kom u\u0301r a\u00f0rari bygd, og at enda presturin u\u0301r Hvalvi\u0301k komu til kirkjuna. Hetta vo\u0301ru so kirkjut\u00e6nararnir henda dagin.Men so vo\u0301ru ta\u00f0 \u00f8ll hini. Eina l\u00f8tu seinni kom annar av h\u00f8vu\u00f0sperso\u0301nunum i\u0301 dag, bru\u0301\u00f0go\u0301murin Sonhard, spentur til vi\u0301gsluna. Ta\u00f0 gekk enn ein l\u00f8ta, og so kom tann sja\u0301lvsagdi spurningurin: - Tu\u0301, hvar er bru\u0301\u00f0urin?Kent er or\u00f0afelli\u00f0, at skula bi\u0301\u00f0a eftir bru\u0301\u00f0ur. I\u0301 Saksun var einki undantak i\u0301 so ma\u0301ta henda dagin, ti\u0301 ta\u00f0 gekk ein go\u0301\u00f0 l\u00f8ta, a\u0301\u00f0renn hon kom i\u0301 kirkjuna.Tey b\u00e6\u00f0i ny\u0301giftu fingu ta fyrstu ga\u0301vuna, so skjo\u0301tt sum vi\u0301gslan var li\u00f0ug. Prestur gav teimum bo\u0301kina \u201cK\u00e6rlighedens 5 sprog\u201d um ty\u0301dningin av samskifti i\u0301 hju\u0301narlagnum"}, {"text_idx": "#000014", "text": "Myndir: Hava veri\u00f0 i\u0301 Go\u0301\u00f0mansskor\u00f0"}]